'n Ontsagwekkende verborgenheid onthul — Wagtoring AANLYN BIBLIOTEEK
re hfst. 34 bl. 246-251
'n Ontsagwekkende verborgenheid onthul
Hy kom uit die afgrond op
Vrede en veiligheid—'n ydele hoop
Vrede van God af—Wanneer?
Die Verenigde Nasies—'n Beter manier?
1. (a) Hoe reageer Johannes wanneer hy die groot hoer sien en die skrikwekkende dier waarop sy ry, en waarom? (b) Hoe reageer die Johannes-klas vandag namate gebeure ter vervulling van die profetiese visioen plaasvind?
HOE reageer Johannes wanneer hy die groot hoer sien en die skrikwekkende dier waarop sy ry? Hy antwoord self: "Wel, toe ek haar sien, het ek my verwonder met groot verwondering" (Openbaring 17:6b). Blote menseverbeelding kan nooit so 'n toneel versin nie. En tog, daar is dit—ver weg in 'n wildernis—'n verdorwe prostituut wat op 'n aaklige, skarlakenkleurige wilde dier sit! (Openbaring 17:3). Die Johannes-klas verwonder hulle vandag ook met groot verwondering namate gebeure ter vervulling van die profetiese visioen plaasvind. As mense van die wêreld dit kon sien, sou hulle uitroep: 'Ongelooflik!', en die wêreld se heersers sou sê: 'Ondenkbaar!' Maar die visioen word in ons dag 'n skrikwekkende werklikheid. God se volk het reeds 'n merkwaardige aandeel aan die visioen se vervulling gehad, en dit verseker hulle dat die profesie tot sy verstommende klimaks sal voortgaan.
2. (a) Wat sê die engel vir Johannes in reaksie op sy verbasing? (b) Wat is aan die Johannes-klas geopenbaar, en hoe?
2 Die engel merk Johannes se verbasing op. "Daarop", sê Johannes verder, "het die engel vir my gesê: 'Waarom het jy jou verwonder? Ek sal jou die verborgenheid vertel van die vrou en van die wilde dier wat haar dra en wat die sewe koppe en die tien horings het'" (Openbaring 17:7). A, die engel sal nou die verborgenheid ophelder! Hy verduidelik aan die verbaasde Johannes die verskillende aspekte van die visioen en die dramatiese gebeure wat op die punt staan om plaas te vind. Aangesien die waaksame Johannes-klas vandag onder engeleleiding dien, is die begrip van die profesie ook aan hulle geopenbaar. "Is uitleggings nie 'n saak van God nie?" Soos die getroue Josef glo ons dat dit die geval is. (Genesis 40:8; vergelyk Daniël 2:29, 30.) God se volk word as 't ware in die middel van die aksie geplaas terwyl Jehovah die betekenis van die visioen en die uitwerking daarvan op hulle lewens aan hulle uitlê (Psalm 25:14). Hy het dit presies op tyd vir hulle moontlik gemaak om die verborgenheid van die vrou en van die wilde dier te verstaan.—Psalm 32:8.
3, 4. (a) Watter openbare toespraak is in 1942 deur N. H. Knorr gehou, en hoe het dit die skarlakenkleurige wilde dier geïdentifiseer? (b) Watter woorde van die engel aan Johannes is deur N. H. Knorr bespreek?
3 Van 18 tot 20 September 1942, toe die Tweede Wêreldoorlog op sy ergste was, het Jehovah se Getuies in die Verenigde State hulle Nuwe Wêreld- Teokratiese Byeenkoms gehou. Die sleutelstad, Cleveland, Ohio, is per telefoon met meer as 50 ander byeenkomsstede verbind, sodat daar 'n opkomshoogtepunt van 129 699 was. Waar oorlogstoestande dit toegelaat het, is die program by ander byeenkomste regoor die aarde herhaal. Destyds het baie van Jehovah se volk verwag dat die oorlog sou ontwikkel tot God se oorlog van Armageddon; gevolglik het die titel van die openbare toespraak, "Vrede—Kan dit voortduur?" baie nuuskierigheid gewek. Hoe kon die nuwe president van die Wagtoringgenootskap, N. H. Knorr, dan nou oor vrede praat terwyl dit gelyk het of presies die teenoorgestelde vir die nasies voorlê?* Omdat die Johannes-klas "meer as die gewone aandag" aan God se profetiese Woord geskenk het.—Hebreërs 2:1; 2 Petrus 1:19.
4 Watter lig het die toespraak "Vrede—Kan dit voortduur?" op die profesie gewerp? N. H. Knorr het die skarlakenkleurige wilde dier van Openbaring 17:3 duidelik as die Volkebond geïdentifiseer en toe die stormagtige loopbaan daarvan bespreek op grond van die engel se volgende woorde aan Johannes: "Die wilde dier wat jy gesien het, was, maar is nie, en staan tog op die punt om uit die afgrond op te kom, en hy moet in die vernietiging weggaan."—Openbaring 17:8a.
5. (a) Hoe is dit dat 'die wilde dier was' en dan 'nie is nie'? (b) Wat was N. H. Knorr se antwoord op die vraag: "Sal die Volkebond in die afgrond bly?"
5 'Die wilde dier was.' Ja, dit het van 10 Januarie 1920 af as die Volkebond bestaan, met 63 nasies wat op die een of ander tyd deel daarvan was. Maar Japan, Duitsland en Italië het hulle die een ná die ander daaraan onttrek, en die voormalige Sowjetunie is uit die Volkebond geskors. In September 1939 het die Nazi-diktator van Duitsland die Tweede Wêreldoorlog ontketen.* Omdat die Volkebond nie vrede in die wêreld kon bewaar nie, het dit in 'n afgrond van onbedrywigheid ingegaan. Teen 1942 was dit iets van die verlede. Nie voor dié tyd en ook nie later nie—maar juis op hierdie kritieke tydstip—het Jehovah die volle betekenis van die visioen aan sy volk uitgelê! By die Nuwe Wêreld- Teokratiese Byeenkoms kon N. H. Knorr, in ooreenstemming met die profesie, sê dat 'die wilde dier nie is nie'. Toe het hy die vraag gestel: "Sal die Volkebond in die afgrond bly?" Hy het Openbaring 17:8 aangehaal en geantwoord: "Die bond van wêreldse nasies sal weer verrys." Dit is presies wat gebeur het—ter regverdiging van Jehovah se profetiese Woord!
6. (a) Wanneer het die skarlakenkleurige wilde dier uit die afgrond verrys, en met watter nuwe naam? (b) Waarom is die Verenigde Nasies in werklikheid 'n herlewing van die skarlakenkleurige wilde dier?
6 Die skarlakenkleurige wilde dier het inderdaad uit die afgrond verrys. Op 26 Junie 1945, in San Francisco, VSA, het 50 nasies met luide trompetgeskal gestem vir die aanvaarding van die Handves van die Verenigde Nasies. Hierdie liggaam moes "internasionale vrede en veiligheid bewaar". Die Volkebond en die VN was in baie opsigte eenders. The World Book Encyclopedia sê: "In sommige opsigte stem die VN ooreen met die Volkebond wat ná die Eerste Wêreldoorlog georganiseer is . . . Baie van die nasies wat die VN gestig het, het ook vroeër die Volkebond gestig. Soos die Volkebond is die VN gestig om vrede tussen nasies te bewaar. Die vernaamste instansies van die VN is baie soos dié van die Volkebond." Die VN is dus in werklikheid 'n herlewing van die skarlakenkleurige wilde dier. Sy ledetal van ongeveer 190 nasies is baie groter as die Volkebond se ledetal van 63; hy het ook groter verantwoordelikhede as sy voorganger op hom geneem.
7. (a) Hoe het die bewoners van die aarde hulle met bewondering verbaas oor die skarlakenkleurige wilde dier wat herlewe het? (b) Watter doelwit het die VN ontwyk, en wat het die VN se sekretaris-generaal in hierdie verband gesê?
7 Aanvanklik is hoë verwagtinge van die VN gekoester. Dit was ter vervulling van die engel se woorde: "En wanneer dié wat op die aarde woon, sien hoe die wilde dier was, maar nie is nie, en tog teenwoordig sal wees, sal hulle hulle met bewondering verbaas, maar hulle name is van die grondlegging van die wêreld af nie in die boekrol van die lewe geskryf nie" (Openbaring 17:8b). Die bewoners van die aarde het hierdie nuwe reus bewonder wat vanuit sy indrukwekkende hoofkwartier aan New York se Eastrivier opgetree het. Maar ware vrede en veiligheid het die VN ontwyk. Gedurende die grootste deel van die 20ste eeu is wêreldvrede net bewaar deur die bedreiging van "wedersyds versekerde vernietiging", en die wapenwedloop neem nog steeds baie vinnig toe. Ná byna 40 jaar van inspanning deur die Verenigde Nasies het sy destydse sekretaris-generaal, Javier Pérez de Cuéllar, in 1985 geweeklaag: "Ons lewe in nog 'n tydperk van fanatici, en ons weet nie wat om daaromtrent te doen nie."
8, 9. (a) Waarom het die VN nie die oplossings vir die wêreld se probleme nie, en wat sal binnekort volgens God se besluit daarmee gebeur? (b) Waarom is die name van die VN se stigters en bewonderaars nie in God se "boekrol van die lewe" opgeteken nie? (c) Wat sal Jehovah se Koninkryk met welslae doen?
8 Die VN het nie die oplossings nie. En waarom nie? Omdat die Lewegewer van die hele mensdom nie die lewegewer van die VN is nie. Die VN se lewensduur sal kort wees, want hy sal volgens God se besluit "in die vernietiging weggaan". Die name van die VN se stigters en bewonderaars is nie in God se boekrol van die lewe opgeteken nie. Hoe kan sondige, sterflike mense, waarvan baie God se naam bespot, deur middel van die VN bereik wat Jehovah God verklaar het hy binnekort gaan doen, nie deur menslike middele nie, maar deur die Koninkryk van sy Christus?—Daniël 7:27; Openbaring 11:15.
9 Die VN is in werklikheid 'n lasterlike namaaksel van God se Messiaanse Koninkryk deur sy Vredevors, Jesus Christus—aan wie se vorstelike heerskappy daar geen einde sal wees nie (Jesaja 9:6, 7). Selfs al sou die VN die een of ander tydelike vrede bewerkstellig, sal oorloë gou weer uitbreek. Dit is die sondige mens se geaardheid. "Hulle name is van die grondlegging van die wêreld af nie in die boekrol van die lewe geskryf nie." Jehovah se Koninkryk deur Christus sal nie net ewige vrede op die aarde tot stand bring nie, maar sal die dooies, die regverdiges en die onregverdiges wat in God se geheue is, op grond van Jesus se losprysoffer opwek (Johannes 5:28, 29; Handelinge 24:15). Dit sluit almal in wat ondanks die aanvalle van Satan en sy saad standvastig gebly het, en ander wat nog moet toon dat hulle gehoorsaam is. God se boekrol van die lewe sal natuurlik nooit die name bevat van hardnekkige aanhangers van Babilon die Grote of van enigiemand wat aangehou het om die wilde dier te aanbid nie.—Eksodus 32:33; Psalm 86:8-10; Johannes 17:3; Openbaring 16:2; 17:5.
10, 11. (a) Tot wat het die VN 1986 uitgeroep, en wat was die reaksie daarop? (b) Hoeveel "godsdiensfamilies" het in Assisi, Italië, vergader om vir vrede te bid, en verhoor God sulke gebede? Verduidelik.
10 In 'n poging om die mensdom nuwe hoop te gee, het die Verenigde Nasies 1986 tot 'n "Internasionale Vredesjaar" uitgeroep, met die tema "Om vrede en die toekoms van die mensdom te bewaar". 'n Beroep is op strydende nasies gedoen om hulle wapens neer te lê, minstens 'n jaar lank. Wat was hulle reaksie? Volgens 'n verslag van die Internasionale Vredesnavorsingsinstituut het tot vyfmiljoen mense gedurende 1986 alleen as gevolg van oorloë gesterf! Hoewel 'n paar spesiale muntstukke en gedenkseëls uitgereik is, het die meeste nasies in daardie jaar min gedoen om die ideaal van vrede na te streef. Nietemin het die wêreld se godsdienste—wat altyd gretig is om goeie betrekkinge met die VN te behou—op verskeie maniere publisiteit aan die jaar gegee. Op 1 Januarie 1986 het pous Johannes Paulus II die werk van die VN geprys en die nuwe jaar aan vrede gewy. En op 27 Oktober het hy die leiers van baie van die wêreld se godsdienste in Assisi, Italië, byeengeroep om vir vrede te bid.
11 Verhoor God sulke gebede vir vrede? Wel, tot watter God het daardie godsdiensleiers gebid? As jy hulle gevra het, sou elke groep 'n ander antwoord gegee het. Is daar 'n panteon van miljoene gode wat versoeke wat op talle verskillende maniere gedoen word, kan hoor en toestaan? Baie van die deelnemers het die Christendom se Drie-eenheid aanbid.* Boeddhiste, Hindoes en ander het gebede tot tallose gode gerig. Altesaam 12 "godsdiensfamilies" het vergader, verteenwoordig deur sulke vername persone soos die Anglikaanse Aartsbiskop van Kantelberg, Boeddhisme se Dalai Lama, 'n Russies-Ortodokse aartsbiskop, die president van Tokio se Vereniging van Sjintoïstiese heiligdomme, animiste uit Afrika en twee Indiane met geveerde hooftooisels. Dit was 'n kleurryke groep, om die minste te sê, wat skouspelagtige TV-dekking moontlik gemaak het. Een groep het 12 uur lank onophoudelik gebid. (Vergelyk Lukas 20:45-47.) Maar het enige van hierdie gebede verder gegaan as die reënwolke wat oor die vergadering gehang het? Nee, om die volgende redes:
12. Om watter redes het God nie die godsdiensleiers van die wêreld se gebede vir vrede verhoor nie?
12 In teenstelling met dié wat "in die naam van Jehovah . . . wandel", het nie een van daardie godsdiensbeoefenaars tot Jehovah, die lewende God, wie se naam sowat 7 000 keer in die oorspronklike teks van die Bybel voorkom, gebid nie (Miga 4:5; Jesaja 42:8, 12).* As 'n groep het hulle God nie in die naam van Jesus genader nie, aangesien die meeste van hulle nie eens in Jesus Christus glo nie (Johannes 14:13; 15:16). Nie een van hulle doen God se wil vir ons dag nie, naamlik om wêreldwyd te verkondig dat God se inkomende Koninkryk—nie die VN nie—die ware hoop vir die mensdom is (Matteus 7:21-23; 24:14; Markus 13:10). Hulle godsdiensorganisasies was in die meeste gevalle betrokke by die bloedige oorloë van die geskiedenis, met inbegrip van die twee wêreldoorloë van die 20ste eeu. God sê vir sulke mense: "Selfs al doen julle baie gebede, luister ek nie; julle hande is vol bloedvergieting."—Jesaja 1:15; 59:1-3.
13. (a) Waarom is dit betekenisvol dat die wêreld se godsdiensleiers saam met die VN om vrede roep? (b) Op watter goddelik voorspelde klimaks sal die geroep om vrede uitloop?
13 Dit is verder baie betekenisvol dat die wêreld se godsdiensleiers nou saam met die Verenigde Nasies om vrede roep. Hulle sal die VN graag tot hulle eie voordeel wou beïnvloed, veral in hierdie moderne eeu wanneer so baie van hulle mense godsdiens die rug toekeer. Soos die ontroue leiers in eertydse Israel roep hulle uit: "'Daar is vrede! Daar is vrede!' terwyl daar geen vrede is nie" (Jeremia 6:14). Hulle geroep om vrede sal ongetwyfeld voortduur en al hoe harder word ter ondersteuning van die klimaks waarvan die apostel Paulus voorspel het: "Jehovah se dag [kom] net soos 'n dief in die nag . . . Wanneer hulle ook al sê: 'Vrede en veiligheid!' dan sal skielike vernietiging oombliklik oor hulle kom net soos die barenswee oor 'n swanger vrou; en hulle sal hoegenaamd nie ontkom nie."—1 Tessalonisense 5:2, 3.
14. Watter vorm kan die uitroep "Vrede en veiligheid!" aanneem, en hoe kan 'n mens voorkom dat jy daardeur mislei word?
14 In onlangse jare het politici die uitdrukking "vrede en veiligheid" gebruik om verskeie mensestrewes te beskryf. Maak hierdie pogings deur wêreldleiers die begin uit van die vervulling van 1 Tessalonisense 5:3? Of het Paulus slegs na 'n spesifieke gebeurtenis van sulke dramatiese afmetings verwys dat dit die hele wêreld se aandag sal trek? Aangesien Bybelprofesieë dikwels eers ten volle verstaan word nadat dit vervul is of terwyl dit besig is om vervul te word, sal ons moet wag en sien. Intussen weet Christene dat niks werklik sal verander het nie, ongeag watter mate van vrede en veiligheid die nasies skynbaar bereik het. Selfsug, haat, misdaad, gesinsverbrokkeling, onsedelikheid, siekte, droefheid en die dood sal nog steeds daar wees. Dit is waarom geen uitroep van "vrede en veiligheid" jou hoef te mislei as jy wakker bly ten opsigte van die betekenis van wêreldgebeure en ag slaan op die profetiese waarskuwings in God se Woord nie.—Markus 13:32-37; Lukas 21:34-36.
J. F. Rutherford is op 8 Januarie 1942 oorlede, en N. H. Knorr het hom as president van die Wagtoringgenootskap opgevolg.
Op 20 November 1940 het Duitsland, Italië, Japan en Hongarye hulle tot 'n "nuwe Volkebond" verbind, en vier dae later het die Vatikaan 'n Mis en 'n gebed vir godsdiensvrede en 'n nuwe orde van dinge uitgesaai. Daardie "nuwe Volkebond" is nooit verwesenlik nie.
Die Drie-eenheidsbegrip het sy oorsprong in eertydse Babilon, waar die songod Sjamasj, die maangod Sin en die stergod Isjtar as 'n drie-eenheid aanbid is. Egipte het dieselfde patroon gevolg en het Osiris, Isis en Horus aanbid. Assirië se hoofgod, Assur, word met drie koppe uitgebeeld. Daar kan ook in Katolieke kerke beelde gevind word wat God met drie koppe uitbeeld.
Webster's Third New International Dictionary van 1993 definieer Jehovah God as "'n oppermagtige godheid wat deur Jehovah se Getuies erken word en die enigste godheid wat deur hulle aanbid word".
[Venster op bladsy 250]
Die paradoks van "vrede"
Hoewel 1986 deur die VN tot Internasionale Vredesjaar uitgeroep is, het die noodlottige wapenwedloop toegeneem. World Military and Social Expenditures 1986 verskaf hierdie skokkende besonderhede:
In 1986 het wêreldwye militêre besteding $900 miljard bereik.
Een uur se wêreldwye militêre besteding sou genoeg gewees het om die 3,5 miljoen mense wat jaarliks aan voorkombare besmetlike siektes gesterf het, in te ent.
Wêreldwyd het een persoon uit elke vyf in nypende armoede gelewe. Al hierdie uitgehongerde mense sou 'n jaar lank gevoed kon word met die bedrag wat die wêreld in twee dae aan wapens bestee het.
Die ontploffingskrag in die wêreld se voorraadstapel kernwapens was 160 000 000 keer groter as dié van die Tsjernobil-ontploffing.
'n Kernbom kon afgevuur word waarvan die ontploffingskrag meer as 500 keer groter was as die bom wat in 1945 op Hirosjima gewerp is.
Kernarsenale het die ekwivalent van meer as eenmiljoen Hirosjimas bevat. Hulle het 2 700 keer die ontploffingskrag verteenwoordig wat in die Tweede Wêreldoorlog vrygestel is, toe 38 miljoen mense gesterf het.
Oorloë het meer dikwels voorgekom en was dodeliker. Daar was in die 18de eeu altesaam 4,4 miljoen oorlogsterftes, 8,3 miljoen in die 19de eeu en 98,8 miljoen in die eerste 86 jaar van die 20ste eeu. Sedert die 18de eeu het oorlogsterftes meer as ses keer vinniger as die wêreldbevolking toegeneem. Daar was tien keer soveel sterftes per oorlog in die 20ste eeu as in die 19de eeu.
[Prent op bladsy 247]
Soos oor die skarlakenkleurige wilde dier voorspel is, het die Volkebond gedurende die Tweede Wêreldoorlog in die afgrond ingegaan, maar het dit as die Verenigde Nasies herlewe
[Prente op bladsy 249]
Ter ondersteuning van die VN se "Vredesjaar" het verteenwoordigers van die wêreld se godsdienste in Assisi, Italië, 'n deurmekaarspul van gebede gedoen, maar nie een van hulle het tot die lewende God, Jehovah, gebid nie